Papersnake/gushiwen huggingface dataset:
王晋卿得破墨三昧，又尝闻祖师第一义，故画
苏轼（宋代）

前梦后梦真是一，彼幻此幻非有二。
正好长松水石间，更忆前生后生事。
送茶头并化士 其七
释慧空（宋代）

衲僧手眼亲，把得是日用。左乞建溪茶，右化连江洪。

快拈两条蛇，并作一手弄。行看腊雪消，便是春雷动。
句 其十七
洪刍（宋代）

花辞好树犹啼雨，竹喜嘉宾亦叹风。
西堂
杨蟠（宋代）

谢公何所忆，白日看云眠。
忽梦惠连弟，遂得春草篇。
春日即事
周端臣（宋代）

起来袖手怯寒添，冷落文楸掩玉奁。
燕子池塘春雨细，杏花庭院晓风尖。
酒酲未解便欹枕，香炷初党密下帘。
百五数来能几日，黄金柳色已侵帘。
癸未至节以病晚起走笔戏书纪事排闷十首
方回（元代）

忍事宁生瘿，今谁似我能。
缺钱分灶婢，赊米乞庵僧。
恶语闻皆恕，凡诗见亦称。
平生楼百尺，非复旧陈登。
汴堤柳（一本作题河边枯柳）
王泠然（唐代）

隋家天子忆扬州，厌坐深宫傍海游。穿地凿山开御路，

鸣笳叠鼓泛清流。流从巩北分河口，直到淮南种官柳。

功成力尽人旋亡，代谢年移树空有。当时彩女侍君王，

绣帐旌门对柳行。青叶交垂连幔色，白花飞度染衣香。

今日摧残何用道，数里曾无一枝好。驿骑征帆损更多，

山精野魅藏应老。凉风八月露为霜，日夜孤舟入帝乡。

河畔时时闻木落，客中无不泪沾裳。
和宋永兄爱日楼见寄八首
黄公度（宋代）

轩组挽人力，万中无一回。
急流能退者，舍我有谁哉。
此意何时遂，相携归去来。
东皋春雨足，荷锸听鸠媒。
题王才臣南山隐居六咏·腴亭
杨万里（宋代）

蜀张与蜀花，乡人相解后。
人存花更腴，人去花亦瘦。
和林子长海棠韵
袁说友（宋代）

去年寒食犹依然，海棠花落南溪前。
风随雨雪作三厄，燕支落尽无人怜。
今年花下去年色，不暖不寒三月天。
花间置酒君有意，我负宿约惭周旋。
年年惜春春易老，春去花残常恨早。
劝君更办一杯春，明朝卷地东风扫。
园溪已涨桃花急，月明夜钓渔舟笠。
君能割我半亭溪，宁叹此锥无地立。
水调歌头·遣作岭头使
刘克庄（宋代）

遣作岭头使，似戍玉门关。来时送者，举酒珍重祝身安。街畔小儿拍笑，马上是翁矍铄，头与璧俱还。何处得仙诀，发白颊犹丹。屋茅破，篱菊瘦，架签残。老夫自计甚审，忙定不如闲。客难扬雄拓落，友笑王良来往，面汗背芒寒。再拜谢不敏，早晚乞还山。
七言滑语联句
颜真卿（唐代）

雨里下山蹋榆皮， ——颜真卿

莓苔石桥步难移。 ——皎然

芜荑酱醋吃煮葵， ——刘全白

缝靴蜡线油涂锥。 ——李崿

急逢龙背须且骑。 ——李益
登紫翠楼
陆游（宋代）

水落溪声壮，天寒山色奇。
残云宿虚阁，驯鹭下清池。
簿领消豪气，功名负圣时。
凭高不胜叹，神武迫归期。
上巳日雨中小集
周紫芝（宋代）

老去伤春头绪多，花前不醉奈渠何。重来倦客还脩禊，已去蕃兵却渡河。

薄酒为人浇磈礧，恶风将雨作么魔。世闲何事非陈迹，莫谩相逢说永和。
喜王大自固陵归
刘攽（宋代）

日月疾过隙，生者犹行客。念君于此中，复久事远役。

岁暮山林闭，天寒雪霜积。归来道路勤，稍见车马色。

田事未宜缓，春冰行解释。相从今其时，迨此役车息。
宝溪道中
释绍嵩（宋代）

径直夫何细，云山知机重。
朱门均白屋，红叶间青松。
野火烧冈草，残阳下远峰。
伤心绕村落，倦客独携筇。
望后一日与客自水乡登湘南月色佳甚翌日用乡
张栻（宋代）

一雨五日余，南州三伏凉。
唤客近方沼，笑潭引杯长。
相将复登楼，月色在屋梁。
念我怀百忧，忽忽发变苍。
及此少自舒，觞咏未可忘。
孤光凛下照，景妙无留藏。
沙边数白鹭，欲下仍翔徉。
群动亦自得，如我四体康。
平生子游子，虚白生吉祥。
官舍并楼居，登临筋力强。
未可效王粲，居然思故乡。
贫家行
石宝（明代）

深山有鹿水有鱼，平原终日无宁居。村中昨暮正长下，官府星宁驰文书。

父老讹传阅户役，有马出马车出车。妾本贫家女，少小得养息。

自嫁与良人，日出官家力。眼见春泽生，欲谋今岁食。

牛种犹逋巨室钱，蚕桑敢望当窗织。城南草屋才两间，千钱出易无人还。

夫妻秪有一弱子，不忍弃去携归山。已闻长吏税间架，恐有生死鞭箠下。
黄野人庵
宋煜（宋代）

淮南鸡犬上云端，底事先生独世间。
上界应嫌官府足，不如平地且骖鸾。
陆使君道函入计还宝庆
欧大任（明代）

使者朝宗出帝阍，赐金南去奉明恩。飞花扑面驱邮传，落日离心寄酒尊。

风曳珠旗云梦泽，马嘶春草邵陵原。上林奏赋嗟留滞，待尔鸿书到蓟门。
晚思
曾由基（宋代）

风号谷应树声喧，阴雨潇潇南北村。
倦翼投林舟宿港，满怀秋思立黄昏。
题清水寺
曾从龙（宋代）

壁立峥嵘万仞峰，骑鲸俄蜕葛陂筇。
空流诗句传千古，今在蓬陂第几重。
岩上胜游成幻梦，壁间遗迹暗尘容。
山僧好把纱笼护，莫学暗黎饭后钟。
舟行 其二
黄裳（宋代）

两岸青山一水明，溶溶天上客舟轻。行人千载谁相望，谩扫幽岩记姓名。
雪
刘敞（宋代）

楚塞常闵雪，穷冬未为晚。欣看朔风过，想自万里远。

崩腾龙沙朔，浩荡北溟卷。势排炎荒瘴，力救南国旱。

悲雁朔何之，蛰龙卧终偃。至神亦憔悴，尔辈何缱绻。

岁阴倏将改，天运有必反。慷慨吾何言，短衣数自挽。
松
李山甫（唐代）

地耸苍龙势抱云，天教青共众材分。孤标百尺雪中见，

长啸一声风里闻。桃李傍他真是佞，藤萝攀尔亦非群。

平生相爱应相识，谁道修篁胜此君。
奉同颜使君真卿送李侍御萼赋得荻塘路
皎然（唐代）

落日车遥遥，客心在归路。细草暗回塘，春泉萦古渡。

遗踪叹芜没，远道悲去住。寂寞荻花空，行人别无数。
辰
谢直（宋代）

寒光转南陆，夕景上乔木。层柯荫脩径，疏密散金绿。

缅怀载酒人，萝蔓记遐躅。行行出林表，烟莽际童牧。

时有种麦儿，挥锄电翻覆。
仆归自武林蒙舒元相徐美祖诸君皆惠诗乍归老倦未苏姑以二诗为报聊
周紫芝（宋代）

红尘染尽去时衣，愁入双蓬鬓发稀。故国几番随梦到，长安十度送春归。

懒看乌帽朝诃马，却忆黄紬昼掩扉。鸟倦知还我已老，会令双鹄贴云飞。
野性
何失（元代）

野性等麋鹿，长林足游盘。焉知廊庙器，峨峨巍其冠。

有时一壶酒，花下自成欢。妻孥尽辛勤，生理固其然。

我今虽白发，敢不思古贤。
偈颂一百三十六首 其六十六
释惟一（宋代）

此事没誵讹，人人不柰何。柰何不得处，合眼跳黄河。

跳得后如何，元来佛法苦无多。
致酒行
李龏（金朝）

零落栖迟一杯酒，绿凸蛮觥奉君寿。湖花江月前后邻，寒风又变为春柳。

离鸾别凤烟梧中，曦轮送客沟水东。霜白松溪转斜盖，世间何处无春风。
碧牡丹（焦成马上口占）
晁补之（宋代）

渐老闲情减。春山事、撩心眼。似血桃花，似雪梨花相间。望极雅川，阳焰迷归雁。征鞍方长坂。正魂乱。

旧事如云散。良游盛年俱换。罢说功名，但觉青山归晚。记插宫花，扶醉蓬莱殿。如今霜尘满。
荔枝二首
程师孟（宋代）

重门画戟公堂峻，万瓦清烟使宅雄。
草服劝耕菖叶绿，罗裙送酒荔枝红。
夹路多修行
陆游（宋代）

黄茆持覆屋，溪石运作垣。
桑麻有余地，家家养龙孙。
春雷初起蛰，切玉供盘餐。
一朝解风箨，靉靆苍云屯。
我来倚拄杖，恐是辟疆园。
千亩倘可致，封君何足言！
示胜业寺长老有馀 其一
邹浩（宋代）

韶阳一曲有谁知，拍手相逢笑几时。偶向悦亭杉外立，元来传在最高枝。
次韵子绍游寿星寺寒碧轩
周紫芝（宋代）

好竹连山万壑青，落星天近接飞甍。流杯共把人须胜，风玉相看眼倍明。

故老旧游云已散，孙郎长啸凤重鸣。闲来却倚朱栏看，苍雪依然入句清。
题李荣卿潇湘八景图
唐桂芳（明代）

老夫酷爱山水奇，十年闭户添白髭。李侯何从购此本，纸面拂白含清漪。

乃知鬼工凿浑沌，故设险阻东西陲。君山突兀高万仞，青草洞庭两接之。

歌骚敬吊湘累者，贾谊继赋情尤悲。客有剧谈八景胜，我言景胜端何为。

山市晴岚翠欲滴，行人早发饭已炊。泥深路滑行不得，鹧鸪渺渺啼雄雌。

苍茫稍至渔村上，日脚倒射光如筛。青天无垠水作界，一株乌桕当疏篱。

几回钟声出烟寺，每被风约来迟迟。焚香供佛上方事，岂料梦破愁先随。

须臾平沙十数雁，嗷嗷祗为稻粱饥。不独江南羁旅恨，亦有人间兄弟思。

远浦帆归就昏黑，傲兀喜脱风波危。滩头解缆系石角，舟藏夜壑人未知。

尚忆潇湘听骤雨，斑斑染尽修篁枝。南巡不返二妃从，至今云锁认九疑。

最是岳阳赊月朗，洞宾邀我鹤背骑。葫芦细泻银汞走，上下一色同琉璃。

有时霏霏雪花集，雪花席大惨粟肌。冰澌寒鳞价烂贱，何用袅袅丝竿垂。

呜呼乱离兵燹无，图本谁能下笔追。郭熙汪生摸搭入神品，重楼曲槛相蔽亏。

嗟予遐陬生局促，空令想像神四驰。还公此画三太息，江长目断心力疲。
山中
田艺蘅（明代）

避俗非遗世，无材合背时。
独居如我僻，幽事与心宜。
暮雨喧茶臼，秋山落研池。
临风闻伐木，犹自动遐思。
石楼
赵汝驭（宋代）

历井扪参跬步行，直排阊阖叫云扃。着身高处不知险，回首看时方始惊。

世界三千藏粒粟，江湖万里付浮萍。何须更跨扬州鹤，稳御仙軿朝帝京。
寿湖南宗宪五首
廖行之（宋代）

斯文不于政，体用方殊观。
颇闻罢谋曹，渠肯先学官。
而公独古意，首欲尊儒冠。
果哉此道振，善俗良非难。
文漪堂临广池前为小浮玉
王世贞（明代）

崇轩俯朱栏，修廊耸层观。文漪缘飔起，鯈鱼时泮涣。

近岛如覆敦，遥岫若层案。聊携二三子，相与同兹玩。

青山入我屋，素壁光凌乱。书以赏心辞，咏言仍三叹。
永州
项安世（宋代）

日日长沙岸，看云只念家。如何永州梦，偏梦在长沙。
蓦山溪（春情）
易祓（宋代）

海棠枝上，留得娇莺语。双燕几时来，并飞入、东风院宇。梦回芳草，绿遍旧池塘，梨花雪，桃花雨。毕竟春谁主。

东郊拾翠，襟袖沾飞絮。宝马趁雕轮，乱红中、香尘满路。十千斗酒，相与买春闲，吴姬唱，秦娥舞。拚醉青楼暮。
麻姑 其一
徐积（宋代）

折尽青林多少花，麻姑却在蔡经家。瑶台好醉无人醉，凤怨鸾栖空暮霞。
《庚申和李峙青感世八首》 其二
陈虔安（清代）

回首清廷系我思，主愚臣暗不胜悲。摧残帝业归华族，堕落人才赋黍离。

乐国翻无干净土，吟坛犹演太平诗。茫茫大地英雄少，笳鼓声中树义旗。
送梁必大归杭省亲
黎廷瑞（宋代）

瞻彼日月，有望有弦。
慨彼中年，别友实难。
有芹於池，有芝於山。
式遄其归，勿远其还。
苦雨
马廷鸾（宋代）

倦夜抛书病不禁，投床无寐雨涔涔。
长潸旧国山河泪，细滴孤涔禾黍心。
狂象蹋池喧泞淖，饥鸦谋稻怆淋淫。
天公老手须斟酌，次第龙分正望霖。
虞美人
张绉英（明代）

去年燕子来无数。不住呢喃语。今年燕子恁无情。却是病馀憔今、不堪听。

支离三月幽闺卧。强自扶床坐。几时散步倚阑干。已是春花落尽、未曾看。
白岳寄怀
朱晞颜（宋代）

林间留我住多时，似与烟霞夙有期。野老烹茶来献客，岩猿偷有去呼儿。

静思世上千年事，不值山中一局棋。欲说行藏舒卷意，洞天惟有白云知。
同知县陈公颜游章山寺
李山甫（唐代）

想见寻幽到此山，诗成珠玉笑谈间。
莲花社里千年约，柏了香中半日闲。
寂历松窗连远籁，萦纡竹径断荒湾。
琴堂吏散帘垂书，舁徇何妨数往还。
东池
张耒（宋代）

东池暮春风景妍，汩汩浅渠鸣细泉。菖蒲绕堤青似剑，荷叶出水大如钱。

蔷薇著花方未已，杨柳飞絮任飘然。邻翁芍药正足雨，预计开时须醉眠。
答樊云门
郑孝胥（清代）

幽忧成简出，苦吟成心疾。有诗不与人，聊自呕抑郁。

故人偶相从，借酒道契阔。樊山忽入坐，真若山排闼。

感君已再顾，诣谢意久阙。微雨花覆窗，小坐极可悦。

诘朝出新句，语妙多曲折。形骸殊声气，疏者孰与密？

庶为知者道，流俗莫强聒。春归益闭户，刻意还阁笔。
杨国夫人赵氏挽章
周麟之（宋代）

猗兰奕叶神明胄，四德宜家绰有馀。盛事可稽彤笔史，当年曾梦紫函书。

子登虎榜朝辉弁，夫握龙韬拱殿庐。长乐宫中称万寿，犹思翟茀拥軿车。
西江月
周紫芝（宋代）

罗袖云轻雾薄，醉肌玉软花柔。相逢不道有春愁。只道春来微瘦。

一点人间深意，数声柳下轻讴。带将离恨上归舟。肠断月斜时候。
寄峡州使君郭郎中三首
赵蕃（宋代）

何处观文献，如公尚典刑。
诗先获麟作，字本换鹅经。
牛斗漫宝气，虚危须德星。
无为偃薄计，不晚诏除听。
法语
黄庭坚（宋代）

兀然无事无改换，无事何须论一段。
真心无散乱，他事不须断。
过去已过去，未来何用算。
兀然无事何曾有，人唤向外觅工夫，总是痴顽汉。
粮不蓄一粒，逢饭但知骂。
世间多事，人事相趁，浑不及我，不乐生天，亦不受福田。
饥来一钵饭，困来展脚眠。
愚人以为笑，智者谓之然。
非愚亦非智，不是玄中玄。
要去如是去，要住如是住。
身披一破衲，脚著娘生袴。
多言复多语，由来反相误。
若欲度众生，无过且自度。
莫漫求真佛，真佛不可见。
妙性及灵台，何曾受薰链。
心是无事心，面是娘生面。
劫石可动摇，个中无改变。
无事何须读文字，削除人我本，冥合个中意。
削除人我本，冥合个中意。
种种劳筋骨，不如林下睡兀兀。
举头见日出，乞饭从头律。
将功用功，展转冥蒙。
取即不得，不取自通。
吾有一言，绝虑忘缘，巧说不得用心传。
更有一语，无过直与。
细极毫末，大无方所。
本自圆成，不劳机杼。
世事悠悠，不如山丘。
青松蔽日，碧涧常秋。
山云当幕，夜月为勾。
卧藤萝下，块石枕头。
不朝天子，岂羡王侯。
生死无虑，更复何忧。
月水无形，我常只宁。
万法皆尔，本自无生。
兀然无事坐，春来草自青。
孟子·天位
陈普（宋代）

天位待贤良有以，理天之物治天民。
近来职掌归西邸，不是朋亲即富人。
送于中丞入蕃册立
朱庆馀（唐代）

上马生边思，戎装别众僚。双旌衔命重，空碛去程遥。

迥没沙中树，孤飞雪外雕。蕃庭过册礼，几日却回朝。
少算
戴复古（宋代）

吾生落落果何为，世事纷纷无了期。
少算人皆嘲我拙，多求我了笑人痴。
庭花密密疏疏蕊，溪柳长长短短枝。
万事欲齐齐不得，天机政在不齐时。
寄西野先生
释云岫（宋代）

西野先生是旧知，六年相聚不相违。
松根石上间追忆，君子当今更有谁。
次韵山中小集
方岳（宋代）

一生大错空环辙，何啻糜渠六州铁。
不如归来乎山中，山泉自香山酒冽。
冰虀一釂累数觞，山中之乐那可量。
梅花在傍具知状，落笔烟云生草堂。
雪意催诗斗清绝，与巧而迟宁速拙。
岂知世上多路岐，莫遣胸中少风月。
酒酣胆热须髯张，老夫无复当年狂。
乾坤许大不欠我，春猿秋鹤聊徜徉。
晴後雪冻
杨万里（宋代）

负暄尚觉日无功，炙手仍愁火失红。
本是雪前风作雪，却缘雪後雪生风。
四郊冻合如相约，七日晴来不肯融。
旧说醉乡堪避暑，避寒也合此乡中。
万福寺
刘伯埙（清代）

古寺辟云根，阴洞琳宫嵌。石窦俨蚁穿，苔磴旋螺转。

神工巧结构，飞梯护朱槛。兴来偶游憩，上下恣流览。

邃室凛生寒，轩敞倏骤暖。鬼神忽欲动，髯张双目睅。

幽窟足妖怪，白昼精灵闪。探奇已怵魄，凭高更放眼。

烟霏炫紫翠，崖谷互晦显。飒飒吹天风，树杪乌鸢飐。

人家荫寒绿，牛羊散平阪。泠然发钟磬，壑谷流音满。

拂衣寻归途，斜照枫林晚。回首望山腰，云际松关掩。
与子真诸人饮求仁不与作怨诗因戏答
晁补之（宋代）

结习徐看荡劫灰，天花从自落空阶。
似闻满室唯澄水，投砾何因出定来。
次韵酬崔尚德检讨见寄
廖刚（宋代）

规营端欲老渔樵，尚着青衫底百僚。长占广文眠雪夜，分无金谷度花朝。

多惭软语怜根钝，纵与香名奈实聊。四海如公今有几，交情不逐岁寒凋。
贺赵居父
刘宰（宋代）

词场闻夺锦标归，好是斑衣映绿衣。永日湖山供赏咏，好风宫殿正清微。

堂新六桂光宸翰，庭秀双芝焕彩闱。肯向长安誇得意，妙年伯玉已知非。
客怀
陈子高（宋代）

远山云梦断，长路客愁新。残漏悲钟急，香车碾暗尘。
郡斋燕集答华玉二首 其一
郑善夫（明代）

赤城天欲雪，岁暮客边心。君子风骚远，良宵尊俎深。

旅怀新浩荡，时事向萧森。作意依刘表，移家近汉阴。
方时敏倅浚归浙江待次送行
张守（宋代）

嶷嶷玄英孙，闻风自鄞川。朅来苕霅间，王事亦复联。

相遇一倾盖，论交即忘年。开口见城府，落笔生云烟。

寻春五亭岸，钓月双溪船。杯行各酣适，箕踞忘拘牵。

放辞发奇伟，搜句穷镵镌。我时怯欲降，退壁常自坚。

俯首试外台，一矢双雕连。联镳仲与季，三秀来差肩。

群隽为辟易，拱手不敢前。折箠破大敌，未足烦戈鋋。

风低忽垂翅，信命付诸天。公飞东阳舄，我访兰亭贤。

双鱼数流问，五马方荐延。摄事古山阴，晤语复粲然。

禅心扣空寂，蔬饭捐荤膻。一洗尽玷缺，皎皎尺璧圆。

继从甘陵游，假道仍周旋。飘零我蓬转，渠敢自意全。

邂逅凤凰阙，公亦仍迍邅。宦学旧辈行，金狨覆文鞯。

以及后来秀，青云各联翩。公方驾别车，去即三山巅。

俟期下吴越，寄迹无一廛。尚及秋风残，饱脍鲈鱼鲜。

我陋不足数，生理亦可怜。尔来犯不韪，策足英俊躔。

文羞白羽扇，中岂青铜钱。家风故不恶，蹇步徒加鞭。

迷途得蹭蹬，奄奄如寒蝉。别公起归思，端欲驱其先。

经营一囊粟，攀附嗟无缘。擿耳听知音，拂拭朱丝弦。

一札行亦驰，两桨定复还。阔步白玉堂，一挥笔如椽。
润州钱祠部新建宝墨亭
苏颂（宋代）

王萧书迹卫公诗，流落江南世少知。
古寺购寻遗刻在，新亭龛置断珉奇。
模传遂比黄庭字，埋没非同石鼓碑。
墨薮书评多逸事，何妨挥翰与题辞。
次韵答陈梦锡十首 其九
陈造（宋代）

续经发冢古今病，未容灼肤防疮疣。决知萧兰异根叶，始议溟渤包众流。
偶题饶秀才豀光亭
李覯（宋代）

北出城来驻马蹄，君家别馆幸临豀。
雄虹见雨遏不断，潦水到秋痕渐低。
万中热心成浩叹，一樽撩眼怕长迷。
俗人谁会儒生意，是处醉吟还日西。
海门秋月
郑廷鹄（明代）

秋屿潮生月正悬，天高海阔夜娟娟。龙沙万里蟾光动，珠浦三更蚌影圆。

风捲浪花惊宿鹤，水鸣霜叶触啼鹃。真游那得乘槎梦，直泛银河学阆仙。
读《后汉书》作小乐府三十八章 其三十三 仇季智
张晋（清代）

季智化陈元，鸣枭诵声作。群看鸾凤祥，终胜鹰鹯虐。
庆上人以再闻诵新作突过黄初诗为韵作十诗见寄次韵酬之 其四
李彭（宋代）

嘉平送馀运，丘园先欲春。东风堂堂来，不畏北风嗔。

缅想萱芽动，高标压常珍。川岑互映彻，草木俱鲜新。
水调歌（寿黄邦彦·四月初八）
胡德芳（宋代）

湛湛玉清水，矗矗炼丹山。秀环侯泮，广文分得括苍仙。虞殿薰风初入。尧陛祥蓂七叶，此际庭真贤。学术瑞王国，声誉蔼人寰。绿槐宫，丹桂殿，杏花坛。英华粲发，聊将文教布龙藩。我亦执经北面，喜见发祥南斗，再拜祝长年。丹诏烂鸦墨，绿发映貂蝉。
将出京
周紫芝（宋代）

老恨愁千斛，饥须粟一囊。遂成迟去鲁，还作薄游梁。

客思风尘恶，乡音道路长。何时秣归马，看我理晨装。
汉高祖歌风台
汪梦斗（宋代）

击筑长歌意始真，斩蛇元是感乡人。大风不起人非昔，台下滔滔泗水春。
同戚郎夜饮
张耒（宋代）

云物岁将暮，风烟晚自凄。
更人初授宿，晚翼已归栖。
美酒浅深酌，新诗取次题。
亲交尽在眼，幸不费招携。
伍相国祠
沈清正（清代）

春秋吴越不胜悲，最是伤心伍相祠。尝胆忍人窥隙始，捧心尤相欲来时。

冤飞腥血鸱夷去，怒激风涛白马驰。抉目悬门何忍看，台前鹿走草离离。
游三洞金盆诸峰绝句二十首 其十五
叶颙（元代）

久从山中游，颇识山中趣。狂吟采松花，撼动云栖树。
闲坐柬同社诸公 其一
区越（明代）

一丘还一壑，无客亦无觞。久坐宁违俗，微吟独倚廊。
和过骐骥院观马因饮李氏夜归复与江谢会于敝居
刘敞（宋代）

子真王济徒，爱马有马癖。每嫌驽骀众，未睹千里格。

朅来飞龙厩，一一数白黑。始惊麒麟骨，秀出无与敌。

旗旄乱云霞，鼓吹喧霹雳。从容看回旋，感激私叹息。

此当逝昆崙，上与天无极。奈何局轩陛，终岁老羁靮。

主人贵公子，埽榻多命客。聊欲宽其意，无为稍戚戚。

珍羞杂水陆，清酒漾金碧。嘲笑心目开，留连日已夕。

归来兴不尽，驻马问所适。知我方会友，投鞭遽登席。

贫家竟何如，脯醢乏馀力。歌舞复无素，儿童强敦逼。

多君平生怀，不与贫富隔。欢来亦酩酊，俛仰愧三益。
次九弟游云居韵兼简郑禹功博士 其二
李彭（宋代）

矫首出岩幽，斜日耿烟树。玄蝉断续鸣，惊麇纵横去。

未穷山海迹，兹焉赏心遇。绝胜驰康庄，车鲜马仍怒。
潜夫约中途遣诗相送至江山无耗寄诗督之
高翥（宋代）

望诗十步九回头，目断江山望未休。
所幸临行曾举似，仅能记未可遮羞。
碧云漏日村村雨，红树吟风叶叶秋。
不见夜光生歇处，客身却恨欠迟留。
龙洞背大风雨
常纪（清代）

龙洞昏昏云务生，怒雷挟雨走江声。风翻山木动鳞甲，身在苍龙背上行。
和子舒冷泉夜坐
葛天民（宋代）

亭空山尽入，人静夜初分。
乔木阴遮月，清泉影浸云。
不题波上叶，只采磵中芹。
涧水令人忆，何当入郡闻。
挽葛签判二首
刘宰（宋代）

先帝龙飞第一春，霜袍济济对严长。
祗今旧侣能多少，又对西风哭此人。
赠任懒
张籍（唐代）

未肯求科第，深坊且隐居。胜游寻野客，高卧看兵书。

点药医闲马，分泉灌远蔬。汉庭无得意，谁拟荐相如。
嘉祐大行皇帝挽诗十首 其九
刘攽（宋代）

车书共文轨，律度出声身。明白垂中典，优容礼直臣。

熊罴渭川叟，风雨越裳人。更想攀髯士，犹知不犯鳞。
随侍止叟伯父谒孝陵和作
孙诒燕（清代）

紫金山势郁崔巍，胜国幽宫冷翠微。石兽宵寒颓阙在，铜驼草长故宫非。

江东无复钟王气，泗上由来有布衣。麦饭一盂何处觅，西风落日怅魂归。
绣释迦像并十八罗汉赞 第六跋陀罗尊者
释德洪（宋代）

两鬼投书，与僧聚语。师窃闻之，抱膝回顾。我心均平，等视诸趣。

一念舍心，即离五怖。
送兖州崔大夫驸马赴镇（唐人绝句作送崔驸马赴衮州）
白居易（唐代）

戚里夸为贤驸马，儒家认作好诗人。

鲁侯不得辜风景，沂水年年有暮春。
有怀新筠州扬秘监寄赠八绝兼桂隐茶
张镃（宋代）

老子生来铁面皮，要渠嬉笑莫过诗。
可怜百巧卿云手，拙直今年一奏词。
清平乐
毛滂（宋代）

锦屏夜夜。绣被熏兰麝。帐卷芙蓉长不下。垂尽银台蜡灺。

脸痕蓉著流霞。瞢腾越恁秾华。破睡半残妆粉，月随雪到梅花。
行香子·文殊菩萨
白居易（唐代）

文殊菩萨，出化清凉，神通力以现他方。真座金毛师子，微放珠光。众生仰持宝盖，绝名香。我今发愿，虔诚归命，不求富贵，不恋荣华。愿当来世，生净土，法王家。愿当来世，生净土，法王家。
九日登芦台怀于鳞元美兄弟明卿诸君子二首 其二
徐中行（明代）

孤城摇落气悲哉，斥卤黄花也自开。万里乡心随去雁，九河秋色起登台。

自怜蓬鬓风尘老，犹忆萸囊汉署来。此日衔杯谁不念，飘零天地转堪哀。
寄献扬州
宋祁（宋代）

平昔怀亲友，销魂重远辞。
于今急难地，那复别离时。
脱木乾坤晚，穷途日月衰。
忧馀曾得恤，涅罢返无缁。
楚分多连泽，淮居止杂夷。
持罇相望意，不减见琼枝。
种蔬二首
黎廷瑞（宋代）

夫人肉食谋，所丧甚於饥。
但能咬菜羹，何事不可为。
采采首阳蕨，烨烨商山芝。
此味千载长，雋永当自知。
过王宗臣允元园庐三首
赵蕃（宋代）

不但栽梅如昔人，诗名籍籍旧传闻。
我来岂直为花设，倾倒相期出近文。
醉蓬莱·正香茱试紫
佚名（宋代）

正香茱试紫，嫩菊敷黄，九秋佳致。峻岳生申，运启千龄瑞。玉宇致清，金盘沆瀣，融结锺冲粹。地位须还，粉垣薇省，木天蓬秘。锦政慈祥，琴堂安静，万里丰年，一同和气。斗大雷封，难久蒙私惠。半刺平分，剡书交上，逸驾开骅骥。来岁称觞，人归清禁，班联丹陛。
寄友人乞菊栽
李郢（唐代）

药阑经雨正堪锄，白菊烦君乞数株。潘岳赋中芳思在，

陶潜篱下绿英无。移来稍及蝉鸣树，种罢长教酒满壶。

□子成仙纵难学，九秋思看集鸠雏。
偶得海错侑酒戏作
陆游（宋代）

判无神药斸清冥，放贮那憎海物腥。
满贮醇醪渍黄甲，密封小瓮饷红丁。
从来一饱忘南北，此去千锺任醉醒。
添雪更知凭茗碗，山童敲臼隔窗听。
菩萨蛮（题云岩）
辛弃疾（宋代）

游人占却岩中屋。白云只向檐头宿。谁解探玲珑。青山十里空。

松篁通一径。噤嘇山花冷。今古几千年。西乡小有天。
四祖山
王之道（宋代）

黄梅西去一舍许，奔走龙天瞻四祖。
师今何往昔何来，占断金沙长作主。
须知至道本不灭，岂独高名固非取。
偶传衣钵断三世，遂配云中诏千古。
寺藏岩腹蟠地轴，塔据峰巅立天柱。
棱层石栈斜瓮玉，缭绕溪流缓萦组。
月明飞瀑百虹挂，风撼长松万蛟舞。
路通涧谷横略彴，树霭烟霞团缕数。
清阴扫径初入夏，苍藓封庭新过雨。
留连归客获联辔，邂逅主僧还接武。
请观异事花五叶，愿结胜缘香一缕。
何人为作锦鸡梦，此意他年铭肺腑。
次韵子温早梅
李新（宋代）

霜多未叶大孤寒，欲向春前倒树开。
莫道东风无意在，余香看即度墙来。
西湖戏书二首 其一
梅窗（宋代）

蜿蜿翠麓秋烟涨，滟滟金波夜月澄。樽酒具时随兴遣，景多逢处曲栏凭。
凤凰台上忆吹箫箫 赠吹箫东原赵生
刘敏中（元代）

千古虞韶，凤凰飞去，太平雅曲谁传。有碧琼霜管，犹似当年。妙处风流几许，待试问、天外飞仙。西州客，心边赚得，一味春偏。清秋画栏高倚，屏金缕红牙，羯鼓湘弦。倩玉觞唤起，悲壮清圆。袅袅余音未了，正夜静、月上寒天。青灯外，有人无语凄然。
挽雇学正
郑居中（宋代）

广文官舍冷如冰，几叹朝衫脱未能。
忽买春田埋玉地，犹悬绛帐读书灯。
佳名空缀仙都石，妙偈争传海寺僧。
一幅粉旌春水漫，惜君谁不涕奔腾。
姑苏馆
陈允平（宋代）

楚岫高低接太行，吴江渺漠下沧浪。
秋城霜满苇花白，夜馆月寒莎草黄。
芳苑鹿台初解佩，故宫鸾阁尚鸣珰。
五湖一叶扁舟去，十二西楼几夕阳。
布袋赞
释普济（宋代）

南无阿逸多，忙忙走寰宇。
等个人未至，放下宽肠肚。
来也来也，泰岳何曾乏土。
吴尉东阁西亭
刘过（宋代）

石板桥东阁，轩窗如此华。
碧虚澄水鉴，红影侵霜花。
似串歌云驻，如泥醉帽斜。
但惊风露冷，飘落怕还家。
贤者之孝二百四十首·刘平
林同（宋代）

弟类那容绝，吾雏听自生。
刘平端为母，伯道特沽名。
苦热喜凉
白居易（唐代）

经时苦炎暑，心体但烦倦。白日一何长，清秋不可见。

岁功成者一，天数极则变。潜知寒燠间，迁次如乘传。

火云忽朝敛，金风俄夕扇。枕簟遂清凉，筋骸稍轻健。

因思望月侣，好卜迎秋宴。竟夜无客来，引杯还自劝。
郡中夜听李山人弹三乐
白居易（唐代）

风琴秋拂匣，月户夜开关。荣启先生乐，姑苏太守闲。

传声千古后，得意一时间。却怪钟期耳，唯听水与山。
经旧游
张祜（唐代）

去年来送行人处，依旧虫声古岸南。

斜日照溪云影断，水葓花穗倒空潭。
送赵王宾三首
文天祥（宋代）

风流不比贺家狂，潇洒黄冠意更长。
自有武夷溪九曲，鉴湖何必问君王。
月岩
赵蕃（宋代）

那得空山月半轮，天将绝境验诗人。
古今来往知多少，底事流传略未闻。
满江红 寿洪教授
佚名（宋代）

才入新年，喜两见、希奇盛事。正五旦、虹流电绕，星枢呈瑞。

方庆千秋开宝运，又今六日生名世。河清生圣岳生贤，风云际。

修月手，凌云气。吞泽量，飞泉思。况声名已自，惊天动地。

上寿不须儿女语，著鞭且展英雄志。北方焰焰看来年，魁名字。
偈
释子文（宋代）

不昧不落作麽会，会得依前堕野狐。
一夜凉风生画角，满船明月泛江湖。
湖州推官史彦明碎妖石
方回（元代）

君不见杜子美，搜诗益州城。
西门所见石笋高蹲，欲募壮士掷门外，
使人不疑见本根。又不见韩退之，
□□□□怜愚民，枯株朽木事为神。
偶然题作木居士，便有□□□福人。
安吉古庙李卫公，有一怪石左庑中。
不知始初孰舁致，矫诬妄诞欺吴侬。
诸欲杀人劫盗者，牲酒奠祭骈群凶。
狂魂滞魄诧凭附，乞灵徼福撑虚空。
忽值湖州推官史，□如明月清如水。
集众捶之百杂碎，弃置沟渠同粪矢。
南方淫祠百且千，焉得一一皆若比。
秋登大武山 其一
叶春及（明代）

大武高盘海上浮，登临凉气满浯州。乘槎漫忆三秋客，濯足遥从万里流。

地拆南溟稀过雁，天回绝壁倚牵牛。潮声夜落云霞净，缥缈犹疑到十洲。
过陈公迳二首
杨万里（宋代）

江行十日厌船迟，却换篮舆蹈路泥。
江水别来才两日，陈公迳下再相随。
送南道宋侍御升真定太守之任
湛若水（明代）

行迈何于于，专城新剖符。昔骑青骢马，今乘朱轮车。

问是谁刺史，唐时宋大夫。若人秉明德，福星辉上都。

所重在畿辅，圣主今唐虞。
踏莎行 题徐积馀小檀栾室勘词图
朱祖谋（清代）

锦字香名，琴弦妙解。鬘花十二锵琼佩。风来应有凤笙和，月明定下蛾眉拜。

苍雪清阴，白云仙籁。玉台家法千春在。江南谁解唱流波，共君绮语消吟债。
邦衡侍郎用洪范五行推薄命而成杰句叹仰大手
周必大（宋代）

五行陈范推箕子，三寿为朋及鲁申。
二纪环周元附骥，四辰鳞次岂因人。
交承紫掖追随旧，递宿金銮契分申。
人事天时已如此，更看坯甈累陶钧。
寄江子岗
华岳（宋代）

秋夜封书上子岗，别来化日又舒长。
只知电烛两经月，不觉星舒半欲霜。
竹叶照人凝盏滑，梅花撩客透篱香。
知他诗债曾偿未，料得寻春日日忙。
雪後玉堂夜直
欧阳修（宋代）

雪压宫墙锁禁城，沉沉楼殿景尤清。
玉堂影乱灯交晃，银阙光尤夜自明。
尘暗图书愁独直，人闲铃索久无声。
銮坡地峻谁能到，莫惜宫壶酒屡倾。
梅花集句 其七十七
李龏（金朝）

林萝深处过溪桥，眼底青山映寂寥。真态生香谁画得，一枝春瘦雪初消。
同莫公远张羽王梁公智过道院访陈忠甫
黎民表（明代）

一探壶中隐，居然离俗尘。石幢阴过午，花院晚留春。

侠烈心相许，萧閒兴是真。抽簪吾已老，羡尔白云人。
贫甚戏作绝句八首 其四
陆游（宋代）

北斋孤坐破三更，庭户无人有月明。数种裤襦秋未赎，羡他邻巷捣衣声。
和上巳西湖胜游
元绛（宋代）

清明风日战方酣，朱毂雍容旆鬖。
火令正严绵上俗，禊游仍胜会稽岩。
马盘金埒连乾湿，人映氊车帽角搀。
湖水绿烟浮醉席，杏花红雨拂春衫。
公如庾老情非浅，客似渊君调不凡。
只恐颍川飞召节，便随五凤降绨函。
长相思
杨韶父（宋代）

溪水清。溪水浑。溪上人家数亩园。垂杨深闭门。

青罗裙。白罗裙。采尽青蘩到白苹。江南三月春。
东阳罹乱后怀王慥使君五首
贯休（唐代）

昨来只对汉诸侯，胜事消磨不自由。裂地鼓鼙军□急，

连天烽自阵云秋。砍毛淬剑虽无数，歃血为盟不到头。

谁为今朝奉明主，使君司户在隋州。

只报精兵过大河，东西南北杀人多。可怜白日浑如此，

来似蝗虫争奈何。天意岂应容版乱，人心都改太凋讹。

不胜惆怅还惆怅，一曲东风月胯歌。

为郡无如王使君，一家清冷似云根。货财不入崔洪口，

俎豆尝闻夫子言。须发坐成三载雪，黎氓空负二天恩。

不堪西望西风起，纵自昆仑谁为论。

魄慑魂飞骨亦销，此魂此魄亦难招。黄金白玉家家尽，

绣闼雕甍处处烧。惊动乾坤常黯惨，深藏山岳亦倾摇。

恭闻国有英雄将，拟把何心答圣朝。

不是龚黄覆育才，即须清苦远尘埃。无人与奏吾皇去，

致乱唯因酷吏来。刳剥生灵为事业，巧通豪谮作梯媒。

令人转忆王夫子，一片真风去不回。
岳阳道中作
齐己（唐代）

客思寻常动，未如今断魂。路岐经乱后，风雪少人村。

大泽鸣寒雁，千峰啼昼猿。争教此时白，不上鬓须根。
休沐端居有怀希圣
李维（宋代）

银阙琳房视草馀，龙门岑寂断轩车。
彩毫闲试金壶墨，青案时看玉字书。
王令风流希谢傅，子云词赋敌相如。
琼枝不见萧斋晚，蕙草烟微度绮疏。
刘正言讲筵视职初直玉堂见案上所和高紫微阳字诗宠和二章见示因用韵答以一首深愧短拙
许及之（宋代）

措世规模岂小康，八荒寿域万年觞。谏行膏泽苕溪水，讲劝渊年养浩堂。

遇合共欣鱼纵壑，阔希真见凤朝阳。檐花细雨金銮直，预卜为霖喜色黄。
耕耤 其二
杨二酉（清代）

布谷声齐遍海东，夜来时雨兆年丰。遥知捧日云多处，天子躬耕千亩中。
和刘后村梅花百咏
方蒙仲（宋代）

帘围玉馆愁吟尽，锦藉瑶瓶怕摘残。
姑息梅花讵须尔，山家何处有朱栏。
仲春三衢道中
胡宿（宋代）

隔闰年芳早，天风泛暖晖。酒香迎社重，村语向蚕稀。

林际新莺出，楹间故燕归。湖头春在否，人去柳花飞。
南坡口号十八首 其十三
郑清之（宋代）

枝筇挂起一旬彊，剪剪春寒到柳塘。白发不公欺老我，偏于闲处引风霜。
遇风
叶茵（宋代）

卷地沙尘扑面来，归舟不进去帆飞。
世间何事无迟速，逆者由来顺者机。
并蒂芙蓉 题蒋南沙相国画并蒂莲花
顾太清（清代）

水净风疏，照碧天倒影，花间无暑。清露洗红妆，爱金蕊交错。

同心并头两朵，洛浦凌波笑相与。结成伴侣，惜双双、占断风流娇妩。

渺渺曲塘落日，问何来小鸟，双栖双伫。不肯画鸳鸯，怕花里耽误。

莲花自然洁净，那管根芽淤泥污。这般态度。愿生生、总开一处。
春晴郊行适逢陆生见过
高俨（明代）

村边行乐在晴新，款款藤枝得得春。几处花心红抱蝶，隔山泉眼白看人。

身闲欲狎渔樵侣，地僻还惊车马尘。狂喜相呼过路讶，焉知皮陆旧交亲。
送刘旬甫
刘正之（宋代）

雨雪成岁暮，之子远徂征。
酌酒起相送，慨我别离情。
池阳实大藩，佐车屈时英。
子行一请觐，上计趋吴京。
良玉怀贞操，芳兰含远馨。
临歧一珍重，即此万里程。
和峻伯蓬莱阁六绝 其二
王世贞（明代）

虚无紫气映蓬莱，水落青天忽对开。已借鳌簪为岛屿，还从蜃口出楼台。
八月兵入京师十月广州始得平安消息 其五
黎民表（明代）

午夜闻班马，清朝遂解围。风尘双目短，消息万方稀。

保障逾青海，宸居正紫微。柴门候远使，喜极倒裳衣。
麻姑山诗
吕南公（宋代）

仙山古秀拔，百里见遭匝。楼殿出其中，鼓钟日镗鞳。

𠴳𠴳云间鹤，下取芝菌噆。道人锄药归，月色满畚锸。

夜眠依松槛，清思逼睡榻。起咏步虚声，倾觞煮蔬甲。

事有属外念，寄之以评商。何由使我心，浩浩上羲皇。
江行怀乡里天全侗轩诸老偶成二首 其二
韩雍（明代）

五湖烟景擅江东，诸老欢游有古风。凤吹鹍弦范成大，笔床茶灶陆龟蒙。

全抛俗事水云外，尽付闲情诗酒中。愧我求盟未能得，海天长啸思无穷。
九江送方干归镜湖
曹松（唐代）

一樯悬五两，此日动归风。
客路抛湓口，家林入镜中。
谭馀云出峤，咏苦月欹空。
更若看鳷鹊，何人夜坐同。
杲无外枝巢
释居简（宋代）

树下无三宿，人间僦一单。房新蜂最乐，巢旧燕知难。

云幌涵秋冷，蟾枝踏月残。朱门空锁宅，多是别人看。
艾人六言二首
刘克庄（宋代）

不惟宝剑冲斗，亦自高冠切云。
令祖岂非艾子，先师莫是茅君。
送刘士彦赴福建转运判官
黄庭坚（宋代）

秋叶雨堕来，冥鸿天资高。
车马气成雾，九衢行滔滔。
中有寂寞人，灵府扃锁牢。
西风持汉节，骑从严弓刀。
惟闽七聚落，惸独困吏饕。
土弊禾黍恶，水烦鳞介劳。
南驱将仁气，百城共一陶。
察人极泾渭，问俗及豚羔。
官闲得胜日，杖屦之林臯。
人间阅忠厚，物外访英豪。
新春雪与韩府推
毛麾（金朝）

春到千门气自嘉，更教飞雪助年华。六街官柳枝枝絮，一夜江梅树树花。

况是纵吟多伴侣，直须烂醉作生涯。埽庭迎客东风里，幕府风流有故家。
将入匡庐留别社中诸子
释今音（明代）

十年浪迹事俱非，会向烟霞洞壑归。瓢笠不辞行路涩，琴书长与故人违。

鹿门妻子皈空尽，阳羡田庐举手挥。此去东林胜犹在，白莲依旧赏心稀。
玉芝歌
陆九渊（宋代）

灵华兮英英，芝质兮兰形。
琼葩兮瑶实，冰叶兮雪茎。
石室兮宛宛，苔茵兮菁菁。
阴长松之偃蹇，带飞瀑之琮琤。
实青端而黄表，眇中藏而不矜。
匪自昭其明德，羌无愧兮畴能。
和周子中病中代书之韵兼督胡季文季永游山之
杨万里（宋代）

吟外今何病，愁边我索居。
昔无今样懒，新久故人书。
只说游山去，谁令作计疏。
衡庐负我辈，我辈负衡庐。
依韵酬葛秋岩陶体四首
释文珦（宋代）

吾生一无营，终日衡门下。
栖迟已成东，岂羡台与榭。
相彼常汲汲，而我独多暇。
时听蜾祝儿，於以知物化。
秋夜雨中过黎氏山房 其九
梁有誉（明代）

风枝翻夜鹊，露井响秋虫。安知灌园者，不与汉阴同。
思美人
刘基（明代）

雨欲来，风萧萧。
披桂枝，拂陵苕。
繁英陨，鲜叶飘。
扬烟埃，靡招摇。
激房帷，发绮绡。
中发肤，憯寂寥。
思美人，隔青霄。
水渺茫，山岧峣。
云中鸟，何翛翛。
欲寄书，天路遥。
东逝川，不可邀。
芳兰花，日夜凋。
掩瑶琴，闲玉箫。
魂睘睘，心摇摇。
望明月，歌且谣。
聊逍遥，永今宵。
即事二首 其一
陆游（宋代）

秃尾驴嘶小市门，侧篷帆过古城村。此生感慨知何限，斗酒新丰不足论。
送贺秘监归会稽诗
胡嘉鄢（唐代）

帝乡辞宠命，羽服表华年。地变君臣礼，门荣父子仙。

凤书开紫观，鹤驾待青田。归舸蓬莱近，宸章日月悬。

迹光三乐美，声重三疏贤。即此过函谷，应留《道德篇》。
舟晓
黄淳耀（明代）

晓帆风力正，秋浦望何长。飞鸟沉空翠，初暾似夕阳。

江开紫磨镜，山涌白毫光。指点烦舟子，王城一气傍。
偈颂七十八首
释正觉（宋代）

不是男，不是女。
不是神，不是鬼。
不是佛，不是物。
只知白云无心，谁辨青山在目。
夜明识取断蛇珠，潭寒退下苍龙骨。
等闲掣断紫丝絛，天上人间收不得。
收不得，底事从来没窠窟。
艮岳百咏 百花径
李质（唐代）

红紫交加一径通，翠条柔蔓浴玲珑。日晴烟暖微风度，百和香薰锦绣中。
代柬济鼎同年约其早饭
曹泾（宋代）

小人难与作缘，恶食不妨志道。
犹胜杜陵岳阳，一饭欲从人讨。
赠王逖
韩翃（唐代）

端笏事龙楼，思闲辄告休。新调赭白马，暂试黑貂裘。

珠履迎佳客，金钱与莫愁。座中豪贵满，谁道不风流。
寄子坦
陆游（宋代）

目断西陵细霭中，津亭想汝系孤篷。
颇忧昨暮云吞日，犹幸今朝雨压风。
就食亦知难恋恋，挂帆终恨太匆匆。
寒沙不是无来雁，频寄书归问老翁。
本中将为江浙之行念当与梦贶远别感叹伤怀因成长句奉呈
吕本中（宋代）

客行已无聊，况此忧虑集。颓然念远役，未见勇可习。

虚庭觉气润，远视萤火湿。故人不我厌，踏雨相劳揖。

朝餐共饥饱，夜语同坐立。问我去此邦，何用如此急。

干戈与瘴疠，未见可出入。何殊知二五，而不知有十。

俛首谢勤意，此非愚所及。天涯重离别，所至方嶪岌。

感怀平生旧，忍效儿女泣。风沙蔽中原，道路满荆棘。

世事古则然，临分莫于邑。
颂古五十七首
释道昌（宋代）

高揖释迦，不拜弥勒，
吃棒趁出犹费力，滴水冰生知未知，
抛砖引玉有人识。
中秋前二夕钓雪舟中静坐二首
杨万里（宋代）

去岁中秋政病余，爱他月色强支吾。
今年老矣差无病，後夜中秋有月无？
书怀示友十首
陈与义（宋代）

萧萧十月菊，耿耿照白草。
开窗逢一笑，未觉徐娘老。
风霜要饱更，独立晚更好。
韩公真躁人，顾用扰怀抱。
桐竹赠张燕公
李伯鱼（唐代）

北竹青桐北，南桐绿竹南。竹林君早爱，桐树我初贪。

凤栖桐不愧，凤食竹何惭。栖食更如此，馀非凤所堪。
数日秋暑不复可堪马上作此
周紫芝（宋代）

江上丰隆酝秋热，老病摧颓可堪说。人行落日生黄尘，马畏长涂汗流血。

君看此处安得诗，空学吴牛喘残月。北风何日挂驼裘，长啸灞桥驴上雪。
送伸仲归漆塘以语及君臣际经书满腹中为韵十首 其九
葛胜仲（宋代）

皦皦常易污，容容每多福。为嫌狙赋三，乃作龟藏六。

平生经纶狙，都在十围腹。似闻纱笼人，尽力欲推毂。

柬之今已老，鹤头来要速。
七月三日雨不止后一日作
张元干（宋代）

暝色复已夕，雨声全未疏。
掩关颇嗜卧，篝灯空照书。
点滴闻瓦沟，决溜鸣阶渠。
试作华屋想，未减严城居。
大江汹波浪，旷野风号呼。
那知三家村，有此一腐儒。
是身在宇宙，何适非蘧庐。
陵谷傥迁变，楼观皆空虚。
安心无秘法，绝念忘畏途。
生死尚可处，此境固有余。
明州进芝草并图
夏竦（宋代）

四明开奥壤，三秀发灵芝。
舅盖殊形耸，无根瑞气滋，
晨敷台岭异，日茂下房奇。
善气方回复，充图献玉墀。
初夏送陈水部榷荆关
卢上铭（明代）

君王宵旰重筹边，汉使乘骢下楚天。蓟北未销金锁甲，荆南应贡水衡钱。

玉河堤柳堪持赠，祖道离觞且暂传。别后尺书无雁足，怀君魂梦隔晴川。
丙戌春日侍太夫人邓尉探梅遍历铜坑香雪海诸胜太夫人命赋梅花用高青邱韵呈九首 其二
张襄（清代）

千树琪花绕梵宫，罗浮原与碧天通。多生福慧双修得，六代铅华一洗空。

诗在灞桥驴背上，曲留关塞角声中。笑他无限痴儿女，但识人间锦绣丛。
捣衣石
瞿佑（元代）

一方滑净绝苔钱，才属秋闺响便传。长夜未央风阵急，美人相对月华圆。

高于凤阙黄金础，厚胜花阶绿玉砖。几度晚凉眠不得，丁东声到客愁边。
题雪霁望弁山图
钱选（宋代）

弁山之阳冠吴兴，峮嶙巀嶭望不平。
焕烯仙宫隐请其，众山所仰青复青。
雪花夜积山如换，乘兴行舟须放缓。
平生不识五老峰，且写吾乡一奇观。
自梅花村回道中书壁四首 其四
陈渊（宋代）

城郭初看委地红，川原今见绿蒙茸。惊人节物催华发，留滞穷山醉梦中。
咏雪
韦骧（宋代）

密雪乘新腊，凝阴混太清。洒空寒送色，著物静无声。

舞恨庭除寒，铺宜原野平。枯株资点缀，朽壤藉包并。

价踊村垆酒，愁添古塞兵。巧裁梁苑赋，幽动剡溪情。

可庆丰年兆，何虞盭气生。行看穷岁籥，坐喜覆山城。

远祖篇章在，元侯德政成。与民为福外，阊阖一心倾。
少年游·上苑莺调舌
佚名（宋代）

上苑莺调舌。暖日融融媚节。秦晋新婚，人间天上真奇绝。傅粉晋霄，倾国神仙列。彼此和鸣，凤楼一处明月。歌喉佳宴设。鸳帐炉香对爇。合卺杯深，少年相睹欢情切。罗带盘金缕，好把同心结。终取山河，誓为夫妇欢悦。
和黄士明太史辽左闻报六首己未九月 其二
邓云霄（明代）

梦破霜天角一声，起凭残月望边城。徒誇门下三千客，谁具胸中十万兵？

地僻云深高士榻，时危泪满逐臣缨。心长发短惭图报，匣里双龙莫浪鸣。
闻鸟
龚用卿（明代）

入户闻啼鸟，芳园三五家。
竹阴苔没砌，庭静蝶争花。
篱菊春芽茁，亭槐午影斜。
凭高遥送目，夕照数归鸦。
又七律
梁维栋（明代）

百年胜地隐鼍㟲，谁创禅扉坐涅槃。花尽空飞慈雨湿，石阶林立法云团。

尼珠吐月千山炯，仙梵随风万壑寒。一叩玄关尘梦醒，将心何处更求安。
次韵刘韦孟主簿湖上 其三
释道潜（宋代）

老葑如云既卷除，风澜百顷翠纡馀。奇探险取各争赋，谁复能名造物初。
新迁书斋颇为清旷偶书呈全董二秀才并示倒良
司马光（宋代）

长夏暑候浊，云火高巑岏。
岂徒肌骨烦，木卷川流乾。
新居得南斋，楹槛稍虚宽。
森罗对草树，晓暮清阴寒，
汛扫布几簟，气体粗可安。
图书虽非多，迹足备览观。
圣贤述事业，细大无不完。
高出万古表，远穷四海端。
於中苟得趣，自可忘寝餐。
况今有道世，谷禄正可干。
朂哉二三子，及时张羽翰。
力学致显位，拖玉簪华冠。
毋为于博弈，趣取一笑欢。
壮年不再来，急景如流丸。
太庙乐章·皇帝盥洗乾安之曲
周麟之（宋代）

维皇斋精，鬷假于庙。
观盥之初，惟以洁告。
衎承祖宗，恤祀昭孝。
诚心有孚，介福斯报。
孝常西斋守岁读王临川除夜寄舍弟诗爱其词致
马治（明代）

岁云暮矣天涯客，今夕能来慰不眠。
坐久依依思远道，气酣往往说当年。
春游吴苑君常惯，雪咏钟山我自怜。
惆怅情悰那再得，荆溪漫有酒盈船。
寓居刘仓廨中晚步过郑仓台上
陈与义（宋代）

纱巾竹杖过荒陂，满面东风二月时。
世事纷纷人老易，春阴漠漠絮飞迟。
士衡去国三间屋，子美登台七字诗。
草绕天西青不尽，故园归计入支颐。
拟和御制赏花钓鱼
徐积（宋代）

禁苑千花一夜开，祥烟深处翠华来。重轮日色辉天步，万岁山声荐寿杯。

鱼跃灵池初浩渺，凤巢阿阁正徘徊。姚虞臣主方赓唱，蓬荜儒生愿窃陪。
次韵朋元久雨
范成大（宋代）

谁酿愁䨧玉宇间，都缘梅子要斓斑。腾腾困思午犹梦，扰扰奔云风未还。

休问满城骑马滑，不妨长日闭门闲。今朝晴色熹微似，乾鹊飞来语屋山。
游潘顾诸园毕自题弇园
王世贞（明代）

踏遍名园意未舒，大都京洛贵人居。
穿钱作埒难调马，缕石铺池碍种鱼。
似比幼舆输一壑，转令元亮爱吾庐。
兴来呼得尖头艇，煨蚁烹鳞信所如。
南乡子二阕 其二 四川道中作
曹伯启（元代）

十月出秦关。竟日悠悠杳霭间。直到蚕鱼开国地，跻攀。

行尽千山复万山。

归辔动欢颜。江路梅花笑往还。稚子候门何日到，痴顽。

好把虚名付等閒。
三和
刘克庄（宋代）

击磬何须入于海，括囊未免取诸坤。
寻盟今已白鸥社，得诏昔曾金马门。
鱼戏罕逢同队子，鸡窠会见二毛孙。
两翁未易分优劣，一乐山村一水村。
过崔驸马山亭
李时行（明代）

主第开新径，仙源处处通。晓云低拂树，春鸟静吟风。

水带天湖碧，花分御苑红。凤箫声缥缈，疑隔玉楼东。
豆叶黄·奉报英贤
王哲（金朝）

奉报英贤，早些出路。卜灵景，清凉恬淡好住。开阐长生那门户。便下手修持，真功真行，真性昭著。姹女骑龙，婴儿跨虎。把珠玉琼瑶，颠倒换取。正是逍遥自在处。结一粒明珠，金丹金镜，金耀攒聚。
杂兴十五首
常纪（清代）

晨起荷池长旧痕，始知夜雨过山村。檐花全绽连枝蕊，篱豆初生著土根。

洗砚忽看磨处薄，曝书尤胜读时温。掩关无复人来往，蝶自纷飞鸟自喧。
侍香金童·喜叶之地
佚名（宋代）

喜叶之地，手把怀儿摸。甚恰恨、出题斯撞著。内臣过得不住脚。出里只是，看得斑驳。骇这一身冷汗，都如云雾薄。比似年时头势恶。待检又还猛想度。只恐根底，有人寻着。
题点易窗道人苏门遗啸
陈杰（宋代）

书来草木吾臭味，诗有胆气非黄冠。
清溪研露一双鹤，苏门啸空千仞鸾。
愁连青燐引触醉，愤入白虹提剑看。
谁识道人心最苦，半坛霜月夜漫漫。
再次韵送别
王庭圭（宋代）

天马从来不受缰，腾云注目电争光。心如银汉纤尘静，气逼金盘晓露凉。

妙语织成文绣段，扁舟刺入水云乡。朝天便若登仙去，驺驭何人得侍傍。
江行
释保暹（宋代）

渺渺沈清际，回头望即赊。
幽禽飞共阔，野客泛无涯，
浦暗微分树，滩遥半涨沙。
今宵应有月，重得宿薦花。
送游同年赴增城征官 其一
徐鹿卿（宋代）

蹋雪南征靡惮劳，此公端不为锥刀。能行所学官无小，苟利于民誉自高。

鞭算何须穷孔穴，荆班且共说风骚。吏奸民蠹浑闲事，临政先教立脚牢。
泊舟维扬寄秦巡简兄芝庭六章 其二
姚燮（清代）

往岁吾方病，君来过敝庐。朗如秋对月，清到水含虚。

淬厉看囊剑，低徊解佩裾。胡为相别久，曾未寄鸿书。
春日
朱让栩（明代）

明窗长昼独从容，单袷闲来坐暖风。
朱户柳晴莺未语，闲阶苔净蚁相从。
茸茸草色吟边绿，灼灼花筹酒里红。
春事近来浑不管，杨花飘泊画楼东。
石堂
陈普（宋代）

萧萧五曲片茆茨，环合群峰共护持。
天下七情谁中节，武夷山石百王师。
明姜给谏宣州老兵砚为阳湖左祉文孝廉题
吴受福（清代）

昔也居谏官，起草曾侍惠文冠。今也为戍卒，枕戈待焚君苗笔。

不以瞩蛟龙，不以锄榛莽。毡裘毳幕溷厮养，此石遭际抑何枉。

遐想当年党祸侵，乌台风骨争森森。役车苍皇犹未赴，神州胡乃先陆沈。

吁嗟乎！石齐断碑谁所守，邝生天风汝其友。一抔荒土敬亭右，砚兮终古与之长不朽。
缘识
宋太宗（宋代）

直修学道有科仪，里外缘中境不移。
莫放身闲堪谛信，乖违背欲何之。
上司谏曹先生
施枢（宋代）

声名满世重於山，果见延登左掖班。
天子虚心求国是，先生着手济时艰。
要看出处诸公上，只在精神一转间。
前此极言虽引去，安危理乱正相关。
休逸台
欧阳修（宋代）

清谈终日对清樽，不似崇高富贵身。
已有山川资胜赏，更将风月醉嘉宾。
买鱼行
王十朋（宋代）

风伯一怒声如雷，排空浊浪山崔嵬。江湖千里人影绝，一叶小舟何处来。

芦荻花中有渔者，蓑笠为衣楫为马。止将烟水作生涯，红曲盐鱼荷裹鲊。

舟人争买不论钱，我亦聊将荐杯斝。烹庖入坐气微腥，饤饾登盘色如赭。

但能得趣酒杯中，也胜弹铗人门下。君不见仲尼鱼馁则不食，陈蔡面犹含菜色。

又不见退之欲饱东海鲸，焉知家有啼饥声。我居江乡厌海味，今日鱼虾八珍贵。

朱门日兴费万钱，未必一生常适意。尔曹异日宦西东，一饭安得如今同。

寄鲊不须劳孟宗，但愿清白传家风。我将归结鸡豚社，不用击鲜如陆贾。

但愿年丰鱼米贱，欣然醉饱同天下。
隆兴癸未夏余年三十八自掖垣奉祠归道游麻姑
周必大（宋代）

古观今犹换采椽，壮游我合变华颠。
方平再过凭相报，欲往从之问海田。
塞上曲二首·其二
戴叔伦（唐代）

汉家旌帜满阴山，不遣胡儿匹马还。
愿得此身长报国，何须生入玉门关。
第九十一仰山插锹颂
释义青（宋代）

沩山问处少知音，插地酬时佛祖沉。踏倒玄沙傍不肯，免教苍翠带春深。
句 其十一
王安石（宋代）

萧萧抟黍声中日，漠漠舂锄影外天。
次韵答陈殿丞
李觏（宋代）

不能随薄俗，非是向深山。自喜道无屈，所嗟心未閒。

酒乡贫更入，诗债病犹还。一字成虚美，通宵只厚颜。
留赠长清何明府淡园二十韵
戴亨（清代）

大邑抡才子，长清擅胜形。万山朝泰岱，一水会沧溟。

寺著图澄迹，人传石虎灵。云来常入牖，鸟浴不离汀。

十里松前月，五峰山后屏。林峦挥丽藻，政治发新硎。

操苦尘生甑，风移户不扃。慈祥深雨露，刚断走雷霆。

骐骥驰周道，雕鹏振紫冥。循良真父母，经济待朝廷。

愧我遭颠覆，伊谁辨渭泾。乞涂怜白壁，埋狱惜青萍。

脱难悲张俭，归耕慕管宁。世人皆欲杀，君眼独垂青。

赋笔惭鹦鹉，原情类鹡鸰。解骖深缱绻，周急免伶俜。

饱德心方洽，分襟泪欲零。间关萦梦寐，望月缅仪型。

陋巷安初服，嘉音伫远听。他年功业就，端不负钟铭。
贺新郎·绰约人如玉
韩玉（宋代）

绰约人如玉。试新妆、娇黄半绿，汉宫匀注。倚傍小阑闲伫立，翠带风前似舞。记洛浦、当年俦侣。罗袜尘生香冉冉，料征鸿、微步凌波女。惊梦断，楚江曲。春工若见应为主。忍教都、闲亭邃馆，冷风凄雨。待把此花都折取。和泪连香寄与。须信道、离情如许。烟水茫茫斜照里，是骚人、九辨招魂处。千古恨，与谁语。
闺词
刘荣嗣（明代）

开帘小坐怯风凉，新月如钩隐画廊。
夜久不闻深院语，到人惟有落花香。
离席
李商隐（唐代）

出宿金尊掩，从公玉帐新。依依向馀照，远远隔芳尘。

细草翻惊雁，残花伴醉人。杨朱不用劝，只是更沾巾。
小松二首
袁燮（宋代）

初栽准拟雨如膏，无奈晴暄思郁陶。
造物见怜甘泽霈，倚天会见百寻高。
句 其三
周邦彦（宋代）

夹辇司花百士人，绣楣琼璧写宜春。
陪晏相游楚家园赋四题 其三 雁翅柏
韩维（宋代）

叶翻清吹恐飞去，影照澄波欲下来。花有鹤翎惭近俗，松为麈尾可同时。
天仙子 其二 闺怨，集唐词
董元恺（清代）

红蜡半销残焰短。欹枕钗横云鬓乱。好天良月尽伤心，纱窗暖。

金樽满。何事狂夫音信断。

低语前欢频转面。却怕良宵重梦见。玉炉空袅寂寥香，珠帘捲。

芳草远。旧恨年年秋不管。
题斋壁
陆游（宋代）

稽山千载翠依然，著我山河一钓船。
瓜蔓水平芳草岸，鱼鳞云钓夕阳天。
出从父老观秧马，归伴儿童放纸鸢。
君看此翁闲适处，不应便谓世无仙。
次韵文潜忆杨翰林元素家淮上夜饮作
晁补之（宋代）

老人得坐安若山，畏寒缩颈衣裘间。
不如公子拥樽酒，诗材春裘词涛翻。
想见杨家美人出，玉面朱唇映琴瑟。
冰船着炬光照淮，雪裘风筵饮方逸。
只今愁坐私自怜，寒书冻砚尘满前。
人生何者非昨梦，还如归去散花天。
老人已复形槁木，真幻那知然不然。
蚓鸣小鼎藜羹熟，闭眼圆蒲不是禅。
和陶饮酒二十首
苏轼（宋代）

道丧士失已，出语辄不情。
江左风流人，醉中亦求名。
渊明独清真，谈笑得此生。
身如受风竹，掩冉众叶惊。
俯仰各有态，得酒诗自成。
村饮
陆游（宋代）

少年喜任侠，见酒气已吞，一饮但计日，斗斛何足论。
绿草满雉场，红旗植球门，三叫落乌帻，倒泻黄金盆。
银炉炽兽炭，狐兔纷炮燔。
浩歌撼空云，壮志排帝阍。
回首今几时，去日如车奔，朱颜辞晓镜，白发老孤村。
邻翁劝黍酒，稚子供鱼飧。
功名信已乎，万事付乾坤！
登宜春卫公岩
郭钰（元代）

卫公旧日读书处，濩落孤亭紫翠中。野迥虹光分暮雨，天晴木叶响秋风。

武皇国势资雄略，牛党私仇累至公。论定是非谁复在，晨钟空托梵王宫。
和程刑部三首其一·公会亭
王周（宋代）

公事公言地，标名信必臧。
江山如得助，谈笑若为妨。
均赋乡原肃，祥刑郡邑康。
官箴居座右，夙夜筭难忘。
船夜援琴
白居易（唐代）

鸟栖鱼不动，月照夜江深。
身外都无事，舟中只有琴。
七弦为益友，两耳是知音。
心静即声淡，其间无古今。
癸未元日舍弟五旬余羁官京师莫能举一觞也
游朴（明代）

犹记髫年把抱时，相看忽已鬓俱丝。八千里路缄鱼阔，五十春光隙马驰。

鸿雁只知遵渚乐，鹡鸰长有在原思。何缘缩地天南去，烂熳花前共一卮。
夜过杜家村
许景衡（宋代）

驻马问村老，却言行未迟。路虽十里远，月到四更时。

我去良有役，子眠宁负期。人生随意好，冷笑一题诗。
和刘君佐韵寄董静传高士
仇远（元代）

雪暗江湖入暮年，何人苇外小延缘。
水痕不动玉平岸，春意欲回老满天。
懒出恐消桐屐蜡，醉吟忘上苧袍船。
行当归学林和靖，结屋梅根伴鹤眠。
浪淘沙 题唐慕潮梧院秋痕图
冯煦（清代）

冰簟嫩凉生。断梦难成。一庭梧影剧凄清。依约旧时携手地，淡月笼明。

忆否曲阑凭。琴语初停。乱虫莫更作秋声。零露渐晞星渐转，楚魄频惊。
程待制迈父求挽词
苏籀（宋代）

从班有子莳陔兰，三贵相承德齿官。
政理庭闱贻济美，暄凉枕席问平安。
箕裘桑梓人钦羡，滫瀡膏饴养色难。
千乘送车倾井邑，剑留传宝涕纨澜。
太古衣冠绮季风，庞眉鹤骨似霜松。
一枰瓜葛为嬉笑，奕叶芝兰真睦雍。
珍具乞言端有属，缙绅歌咏庆惟钟。
归全五福殊无憾，密印行将一品封。
学稼轩
罗亨信（明代）

东莞昔为诗礼邦，故家乔木遥相望。茶山卫氏更翘楚，衣冠奕相生耀光。

学稼高人颜似玉，大带深衣巾一幅。百亩畲田命仆耕，三冬文史教儿读。

兴来曳杖游陇头，嘉苗浡浡如云稠。载薅载耨去稂莠，实颖实栗无贼蟊。

秋高放棹坐江浒，大田多稼登场圃。酿为酒醴洽比邻，小大稽首祀田祖。

输官奉客恒有馀，含哺鼓腹歌唐虞。人生适意亦云足，万钟九鼎将何如。

高人磊落负奇气，岩谷幽栖久淹滞。岂无健翮能排云，亦有长材堪佐理。

年来陡觉鬓成霜，身如野鹤高昂藏。清泉白石恣游览，缘醑芳樽闲咏觞。

参苓采得山中药，养性颐神有真乐。功名事业在儿孙，富贵荣华付冥寞。

前年我奉明诏归，轩中相见何委蛇。张筵醉赏陶令菊，对榻细咏邠风诗。

别来几度空相忆，怅望乡关树云隔。江海迢迢劳梦思，辞翰不到茶山侧。

引年便拟解朝簪，扁舟归去时相寻。借得仙人玄鹤跨，蓬莱顶上共登临。
和崔正谏登秋日早朝
沈佺期（唐代）

鸡鸣朝谒满，露白禁门秋。爽气临旌戟，朝光映冕旒。

河宗来献宝，天子命焚裘。独负池阳议，言从建礼游。
张用宜丹房十咏 其七 贮药
徐庸（明代）

岁月频收积，丹房药品多。三枝并九节，物物起沉疴。
集次典寿香亭对菊限韵
曹爚（清代）

雅会杂山农，风流羡仲容。秋光成五色，寒影见千重。

日晚开高阁，村深闻远钟。杖头吾未办，率尔一相从。
送危伯明教授南归
王士熙（元代）

鲤鱼吹浪柳花香，春水还乘日计航。天外青藜归太乙，人间□发老文昌。

疾风笔陈开生练，细雨书谈校底囊。好为圣朝宣教铎，育才取次进明光。
感咏十解寄呈杨安抚 其十
白玉蟾（宋代）

青山犹古人，碧草亦大雅。幽鸟话升平，陈抟何为者。
水调歌头 拜题先舅姑团圞行乐图
浦安（清代）

荆部是吾分，幸得嫔清门。所悲姑舅弃养，缘薄奉晨昏。

拜展团圞遗像，恍睹倚花坐石，当日敬如宾。面目似含笑，应喜妇称新。

膝前儿，双玉立，好丰神。执经伯氏游楚，小者我良人。

了髻手攀丹桂，想见爱怜同意，欲看步青云。愿早策高足，快慰画中亲。
柯敬仲持其乃尊山斋翁遗训诗求跋
宋褧（元代）

太傅当年自教儿，唾壶谈麈亦吾师。蓼莪流落玄扃下，不见音容只见诗。
题赵子昂画梨花画眉图
张昱（元代）

鸣春如有意，谁与画眉长？若诉梨园事，开元梦一场。
月夜散步浮桥因取酒与诸友小饮
韩淲（宋代）

出谷秋水上，夜桥风月凉。斗柄插斜河，露气垂云光。

取酒为更酌，四顾一笑长。归径黄叶乾，雁鸿正高翔。
晓晴
孙应时（宋代）

君行定何许，舍棹越林丘。
社瓮不容挽，溪毛聊可羞。
禅床应濯足，衲被径蒙头。
静境有赵趣，乐哉何所忧。
晖禅人丐盐求颂
释正觉（宋代）

庐山淡薄已多时，谁与丛林洗败姿。
为爱海冰资菜味，不嫌春雨破华枝。
仙陀婆事行行辨，舜若多身处处宜。
快意截流船到岸，江头风顺看樯旗。
吏隐宜春郡诗十首 其三
祖无择（宋代）

吏隐宜春郡，追惟二相贤。节明天宝日，业茂会昌年。

友善曾何累，朋诬亦自煎。不才非不幸，异代若差肩。
小雪前三日锺冠之约余侍老人行山舟发后洪入
洪咨夔（宋代）

古木阴阴兀老苍，月於疏处弄昏黄。
巡檐不见梅花面，认得东风句子香。
句 其一
李元亮（宋代）

人闲知昼永，花落见春深。
以双井茶送孔常父
黄庭坚（宋代）

校经同省并门居，无日不闻公读书。
故持茗椀浇舌本，要听六经如贯珠。
心知韵胜舌知腴，何似宝云与真如。
汤饼作魔应午寝，慰公渴梦吞江湖。
送子敬赴潮粹七言二首
刘克庄（宋代）

四十年前忝此除，偶因诗祸免题舆。
故交反眼炎凉异，岁月惊心露电如。
衔内条冰疑有欠，镜中须雪摘无馀。
南州剩有随阳雁，若比江湖易寄书。
求先人墨迹呈表兄黄季文
戴复古（宋代）

我翁本诗仙，游戏沧海上。
引手掣鲸鲵，失脚堕尘网。
身穷道则腴，年高气弥壮。
平生无长物，饮尽千斛酿。
传家古锦囊，自作金玉想。
篇章久零落，人间眇馀响。
搜求二十年，痛泪湿黄壤。
君家图书府，墨色照青嶂。
我翁有遗迹，数纸古田样。
仿佛锺王体，吟句更豪放。
把玩竹林间，寒风凛恓惨。
昂昂野鹤姿，愧无中散状。
儿孤襁褓中，家风随扫荡。
于兹见笔法，可想翁无恙。
幽居寂寞乡，风月共来往。
众丑成独妍，群喑怪孤唱。
一生既蹉跎，人琴遂俱丧。
托君名不朽，斯文岂天相。
旧作忽新传，识者动慨赏。
嗟予忝厥嗣，朝夕愧俯仰。
敢坠显扬思，幽光发草莽。
假此见诸公，丐铭松柏圹。
君其启惠心，慰彼九泉望。
河满子 春郊独行
王世贞（明代）

卵色遥垂别浦，鱼鳞浅甃平沙。小拂东风无甚力，悠扬自在杨花。

轻暖轻寒天气，半村半郭人家。

碧贮莲花露酒，香分谷雨前茶。呼取自斟还自劝，乌纱任汝欹斜。

返照一行归骑，隔林几点残鸦。
秋夜戴公纶见过以雨中山果落灯下草虫鸣为韵各赋十绝 其九
李孙宸（明代）

凉风一夕至，四壁响鸣虫。不知金井上，几叶落梧桐。
赠南道人
王质（宋代）

露水班白未全白，长江大湖喜为客。西风渐少北风多，脚底路声行格格。

一袍两蹻都无馀，腰间一二三葫芦。生涯如此祇如此，如此如此无他须。

红黄瀰漫杂奔走，观旁亦有可人否。公卿将相总不问，蓑衣铁拐岂无有。

青山绿水逢迎时，亟来相报令吾知。戴起一顶青蒻笠，拖将七尺紫藤枝。

因缘渺茫多阻隔，斯人吾前亦不识。且吞溪玉濯心神，更揽月轮摩眼力。

摩到无明醉梦醒，挹袖拍肩须有人。
和徐季功舒蕲道中二十首 其七
王之道（宋代）

草满池塘水满川，雨馀溪溜正溅溅。黄梅恰在山多处，披雾时看一握天。
滴滴金·梅
孙道绚（宋代）

月光飞入林前屋，风策策，度庭竹。夜半江城击柝声，动寒梢栖宿。
等闲老去年华促，只有江梅伴幽独。梦绕夷门旧家山，恨惊回难续。
梅花
赵师侠（宋代）

南山有佳人，迥立未可亲。
而况得道者，其间梅子真。
题沙泉鹊梨古柳
吴则礼（宋代）

莫遣殊方一片飞，风光有底肯相遗。
含愁要作红雨去，绝恨独眠清昼时。
古井犹窥光灿灿，儒冠不道鬓垂垂。
鸟歌长日偏称意，办得唤人来朵颐。
谐诗逸句
包贺（唐代）

雾是山巾子，船为水靸鞋。

棹摇船掠鬓，风动水槌胸。

苦竹笋抽青橛子，石榴树挂小瓶儿。
今年奉天各县有收喜而有作
弘历（清代）

遍野黄云尚作堆，翠华行处鲜污莱。东瀍西涧歌农庆，犹想当年即有邰。